JP & Ulrica se pragtige bruilof - Mooi Troues
Vandag deel ons graag met Mooi Troues se lesers JP en Ulrica se pragtige bruilof. Die paartjie het 'n liefdesverhaal wat vir vele trou inspirasie sal wees. Veral in vandag se tyd!
Die paartjie het ongelooflike akoestiek vermaak gehad by hulle troue, deur Akoestiek Musiek. Hulle geniet dit om bruilofsfeeste met akoestiese verwerkings van bekende en oorspronklike liedjies in te kleur. Akoestiek sing liefdes deuntjies – van dié soort wat jou 'n knop in die keel gee, tot dié wat jou voete laat juk om te skoffel.
Al trou dekor en -blomme is so ongelooflik mooi. Die groen blare met die rose gee so mooi effek. Daardie kussings met die blomme op die stoele is ook 'n slim manier om te gebruik as 'n trou dekor-element. Dit is so uniek. Die koek is net so pragtig veral met die mooi rose.
Rol gerus af en geniet JP en Ulrica se pragtige bruilof.
Ons liefdesverhaal is 'n Tinder-sukses storie so ons het aanlyn ontmoet en net dadelik gekliek. Ons het 3 jaar uitgegaan voordat hy die groot vraag gevra het. JP het my op 4 November 2019 gevra om te trou – toevallig dieselfde dag wat die Springbokke die Wêreldbeker gewen het. Ons het 'n paartjie fotosessie gehad. Ek het nog so ewe uitgestaar op die rivier (op die fotograaf se instruksie) en toe ek omdraai, staan JP op sy knieë met die ring in die hand. Die ring was presies wat ek graag wou gehad het. Alles het soos 'n sprokie gevoel.
Ons was so 10 maande verloof voordat ons getrou het. Ek sou sê ons troue was helfte self beplan en die ander helfte deur die trou beplanner. Die trou beplanner het alles wat te doen het met die venue, gereël – al die blomme, dekor, platejoggie, kos en enige iets anders wat ons nog nodig gehad het. Ek het die skryfbehoeftes laat ontwerp en het saam met my ma en sussie die dankie-sê geskenkies gedoen.
Ons het nie regtig 'n vaste begroting gehad nie. Ons wou eers vas stel hoeveel alles kos en dan volgens dit 'n begroting opstel. Beide van ons het toe min of meer op R150 000 begroot. In totaal het so 65 gaste gehad. Ons advies sal wees: doen eers baie mooi navorsing oor alles wat betrokke is by 'n troue. Ons het byvoorbeeld gesien dat party venues ekstra geld vra vir feetjie-liggies, waar ander venues dit nou weer insluit by die prys. Dit kan nogal help dat jy geld spaar. Maak nie saak hoe mens begroot nie, daar kom altyd ekstra kostes by wat mens nie aan dink nie.
Vir my, was die merkwaardigste oomblik, die oomblik toe ek in die paadjie afstap en JP se gesig gesien het. Ek sal dit vir altyd onthou.
Die oomblik toe ons die ringe vir mekaar gegee het (Ulrica het so dansie gedoen) en besef het dit is nou offisieel.
Ons het regstreeks akoestiese musiek gehad by die seremonie deur Akoestiek. Ek ken vir Rozanne en Werner al baie lank en dit was vir ons so spesiaal dat hulle op ons troudag kon sing.
Ons sal beslis die videograaf – Tydloos Films – aanbeveel vir ander paartjies. Hulle het elke liewe oomblik so mooi vasgevang in die video's en het regtig baie moeite gedoen. Die video is die eerste ding wat ons vir ander mense wys oor ons troue.
Ons advies vir beide die bruid en bruidegom sal wees – neem elke liewe oomblik van julle troue in en geniet dit! Die dag gaan so vinnig verby. Moenie bekommer as iets verkeerd gaan nie, jou gaste gaan nie eers weet daarvan nie!
Ons het na 'n paar venues gaan kyk, maar niks het regtig uitgestaan nie. Ons het toe na The Rose Shed gaan kyk en het baie daarvan gehou. Na dit, het ons na twee ander plekke gaan kyk, maar ek was net nie gelukkig met die ander nie en het dit heeltyd vergelyk met The Rose Shed. Dit is toe dat ons besluit het dit is ons trou venue. Ons het van die begin af baie welkom gevoel en Tony het ons so gerus gestel. Vir die dekor, wou ons dit eenvoudig hou en nie te besige dekor gebruik nie, want die venue self was al klaar so mooi gewees.
Ons oorspronklike plan, was om die Garden Route te doen, maar ons vliegkaartjies was gekanselleer as gevolg van KOVID-19 en inperking. JP het toe die mooiste huisie in Dullstroom bespreek waar ons een aand oornag het. Daarna het ons by Ngama Tented Safari Lodge in Hoedspruit gebly. Ons het ook een dag Kruger Wildtuin toe gery – dit is een van JP se gunsteling plekke waarnatoe hy graag wou gaan.
Ons het op "Die vrou wat ek liefhet" van Jo Black gedans. Ons het deur 'n hele paar liedjies gegaan om te kies en het elke keer teruggekom na hierdie liedjie. Nie een van ons het nie vir danslesse gegaan nie, ons het sommer 'n paar keer in die kombuis die roetine geleer.
Ons kon gelukkig ons troue op die oorspronklike datum hou. KOVID-19 en inperkings het net veroorsaak dat van die reëlings eers bietjie later getref kon word en van ons familie kon nie die troue bywoon nie, as gevolg van regulasies.